**Način izvajanja kontrole in izdaje poročil o preizkusu igralne naprave ter dovoljenj na podlagi določil 3.b člena Zakona o igrah na srečo za strežniške sisteme iger**

Institucija za izdajanje poročil o preizkusu igralne naprave izda poročilo o preizkusu igralne naprave (v nadaljnjem besedilu: PPIN) za vsak terminal strežniškega sistema v povezavi s strežniškim sistemom iger (v nadaljnjem besedilu: SSI), tako kot doslej, pri čemer pa se na PPIN terminala ne navaja več podatkov o posameznih igrah, nameščenih na strežniku, pač pa se te igre, navedejo v samostojnem PPIN za strežnik strežniškega sistema in sicer kot priloga tega PPIN. Na temelju izdanega PPIN Finančna uprava RS (v nadaljnjem besedilu: FURS) izda dovoljenje za uporabo. FURS za uporabo igralnega terminala v SSI, na podlagi PPIN, izda dovoljenje za uporabo igralnega terminala v SSI, ki je enolično navedeno v izdanem dovoljenju. Za uporabo strežnika in nabora na njem nameščenih iger FURS na podlagi PPIN izda dovoljenje za uporabo strežnika in na njem nameščenih iger. Dovoljenje za igralno napravo SSI po 3.b členu Zakona o igrah na srečo ([Uradni list](http://www.pisrs.si/Pis.web/pregledPredpisa?id=ZAKO409) RS, št. 14/11 – uradno prečiščeno besedilo, 108/12, 11/14 – popr. in 40/14 – ZIN-B) je sestavljeno iz dovoljenja za uporabo igralnega terminala SSI v kombinaciji z dovoljenjem za uporabo strežnika SSI in sicer z eno ali več igrami, ki so navedene v dovoljenju za uporabo strežnika SSI, ob pogoju, da se igre izvajajo ali so bile naložene s tega strežnika. Dovoljenje velja, dokler igralna naprava izpolnjuje vse predpisane pogoje. Posledično dovoljenje za uporabo igralne naprave SSI velja, dokler velja dovoljenje za uporabo terminala SSI in dokler le-ta izvaja igro, ki je naložena s pripadajočega strežnika SSI z veljavnim dovoljenjem za uporabo.

Ob sistemskih spremembah na strežniku SSI, smejo igralni terminali SSI nemoteno izvajati igre, ki so bile na njih naložene s strežnika pred spremembo. Pri spremembah samo nabora iger, pa smejo igralni terminali SSI nemoteno izvajati in nalagati stare igre, ki se ne spreminjajo.

V primeru izdanega enega ali več tipskih preizkusnih poročil – certifikatov, postopek kontrole in izdaje PPIN v ničemer ne vpliva na tipsko preizkušanje SSI kot igralne naprave. Ti se izdajajo tako za igralne terminale SSI, njihove posamezne sestavne dele (npr. sprejemnike bankovcev), za strežnik, kot sistem na katerem se nahajajo igre in na katerem se upravlja njihovo izvajanje, ter za nabore iger ali za posamezne igre, ki jih ponuja strežnik SSI.

Predlagani postopek kontrole in izdaje PPIN pri SSI odraža posebnost igralne naprave, ki jo v primeru SSI sestavljata igralni terminal, ter strežnik SSI, na katerem so nameščene igre, ki se smejo izvajati. Z izdajo PPIN za vsak posamezen igralni terminal in izdajo PPIN, ki vključuje tudi seznam nameščenih iger so izpolnjene vse zahteve, ki so za izvajanje kontrole navedene v drugem odstavku 45. člena Pravilnika o tehničnih zahtevah za igralne naprave za izvajanje iger na srečo in postopku ugotavljanja skladnosti ([Uradni list](http://www.pisrs.si/Pis.web/pregledPredpisa?id=PRAV8448) RS, št. 59/08, 88/09, 37/11, 38/14 in 32/15).